**Hon Chris Hipkins  
Minita Mātauranga   
Speech/Talking points  
 Panuitanga mō te Whakahoutanga o te Mātauranga Ahumahinga (speech for livestream to general audience)**

**Tāite, 1 Akuhata 2019**

Aotearoa whenua

Aotearoa Tangata

Tēnā koutou

Kia ora

Ko tēnei te rā e tīmata ai tātou ki te waihanga i te anamata hou mō te mātauranga ahumahinga i Aotearoa.

Rite tonu ngā kōrero matapae e whakaatu mai ana kotahi hautoru pea o ngā tūranga mahi i Aotearoa ka pāngia e te whakaaunoatanga. Ko ētahi e whakapae ana hei te tau 2022 rawa, neke atu i te 50 ōrautanga o ngā kaimahi tērā me whai whakangungutanga anō.

Inā kē ngā huarahi tino ongaonga ka hua mai i te whakaaunoatanga me te Hinengaro Waihanga, engari kia ngaro haere ngā mahi pūkenga pāpaku kia tahuri tātou ki te ako pūkenga hou i a rātou e mahi tonu ana, e utua tonutia ana i a rātou e ako ana.

Kei te mōhio hoki mātou me uaua ana mō ngā rohe te kimi tāngata whai pūkenga rawa kia tipu, kia pakari tonu ai ō reira ōhanga. E hia kē ngā tāngata Māori, tāngata Pasifika, tauira haua hoki ka mahue ki muri. He pāpaku kē tā rātou e whiwhi ana nā te korenga o te pūnaha i aro mai ki ō rātou hiahia.

Me hiki, me hāpai whakaputaranga a Aotearoa. Kia pērā te āhua me nui atu ngā kamupene e whai wāhi mai ana ki ngā whakangungutanga kia nui atu ngā pia.

I tēnei wā, mō ia tekau pakihi, e iwa kē tērā kāore e whakangungu kaimahi ana mā te whakangungu ahumahi. Waihoki ko tōna 71% o ngā kaitukumahi i uiuitia i kī mai mea ake nei, mea kua ake nei rānei ka kitea he kōpaka o ngā pūkenga i tō rātou wāhi.

Tūturu kāore te pūnaha o āianei e rite ana ki te tuku akoranga me te whakangungu i ngā taumata e hiahiatia ana.

Me te aha, kāore e taea e te pūnaha mātauranga ahumahinga te ū tonu ki te hiahia ki ngā pūkenga.

Me mātua whakarite e mātou kia ngāwari ake mā ngā kaitukumahi me ngā tauira te whai wāhi ki te mātauranga ahumahinga.

Me mātua whai tātou kia mōhiotia, kia ngākaunuitia hoki ngā ringarehe me te mātauranga ahumahinga. Arā kē ngā mahi rawe, utu-pai e wātea ana ki ngā tāngata kua whai i ngā pūkenga tika. Kāore tonu e tutuki ana i ō rātou hiahia i tēnei wā.

Ko tētahi mate kua whatiwhati kē te pūnaha, ā, he uaua rawa kia whai wāhi atu ki a ia.

He pai te haere o ngā pūnaha kuratini me ngā whakahaere whakangungu, ā, he motuhake te tuku pūtea ki tēnā, ki tēnā. He rite tonu te kōrero mai a ngā kaitukumahi kāore e hāngai ngā tohu mātauranga a ngā kaimahi ki ngā pūkenga e tika ana kia mahia ā rātou mahi.

Kei te mōhio hoki mātou kāore e ōrite ana ngā tohu mātauranga, kāore hoki e taea te kawe haere ki ētahi rohe o te motu. Kāore tērā i te tika mō ngā kaitukumahi.

Arā ētahi āhuatanga kē. Ēngari kia whakaarohia ngā mea kei te tino hiahiatia i tēnei ao whakahohoro te panoni, kāore e rite ana tō nāianei pūnaha ki ngā taumata angitu.

He mea tino whaitake te pūnaha mātauranga ahumahinga kaha mō ngā tāngata e hiahia ana ki te ako i ngā pūkenga mahi e taea ai e rātou ngā mahi pārekareka, mahi utu-pai hoki. He mea whaitake hoki mō ngā kaitukumahi e hiahia nei i ngā kaimahi whai pūkenga kia angitu ai ā rātou umanga.

Hei whakatau i ēnei take, ka whai mātou kia hāngai ngā wāhanga katoa ka mahi ngātahi ai hei pūnaha kotahi.

E hiahia ana mātou kia ngākau titikaha anō ngā kaitukumahi ka taea tonutia ō rātou hiahia whakangungu – i te wāhi mahi, i waho atu rānei – te whakaea e tā tātou pūnaha mātauranga ahumahinga. Waihoki e hiahia ana mātou kia tokomaha ake ngā tauira e taea te whakatipu i ngā pūkenga e kaha hiahiatia ana, ka taea te mau haere, te whakawhiti haere hoki.

He wero wāroa ēnei, kua whakaaetia e te Kāwanatanga māna anō e whakatika. Hei whakatutuki i aua wero kua whakaaetia ētahi whakahoutanga whānui.

Tuatahi, tae rawa ki te tau 2022, ko tōna whā ki te whitu ngā Workforce Development Councils ka waihangatia. Hei whakakapi ēnei i ngā whakahaere whakangungu ahumahi mā reira e whai kaiārahi ngā kaitukumahi me ngā ahumahi puta noa i te pūnaha mātauranga ahumahinga katoa.

Mā tēnei panoni ka riro mā ngā ahumahi tonu e whakahaere ngā āhuatanga katoa o te mātauranga ahumahinga me te whakangunu, kia kaha hoki te aronui a te pūnaha ki ngā hiahia o ngā kaitukumahi me te ao mahi e panoni nei.

Mā ēnei kaunihera, ka riro mā ngā ahumahi me ngā kaitukumahi e tautohu te hiahia ki ngā pūkenga, e whakarite paerewa, e whakaae tohu mātauranga me ngā whiwhinga, e whakaawe hoki i ngā whakatau ā-pūtea.

Ka hangaia he whakahaere pupuri mai i ngā whakahaere whakangungu ahumahi. Mā rātou anō e kawe haere tonu i ō āianei mahi hei tautoko i ngā whakangungu wāhi-mahi tae rawa ki te mutunga o 2022. Mā konei ka ngāwari noa te whakawhitinga mō ērā kaitukumahi he pai noa iho ki a rātou ngā mahi tautoko.

Tuarua, ka mahi ngā Regional Skills Leadership Groups puta noa i ngā pūnaha mātauranga, manene, toko-i-te-ora hoki kia urupare atu ki ngā hiahia o ngā ao tuku mahi ā-rohe.

Mā ēnei rōpū e whakakao mai ngā kaunihera ā-rohe, ngā pakihi me ngā ahumahi, ngā iwi me te hapori. Mā rātou anō e tautohu ngā pūkenga ā-rohe e hiahiatia ana me te whai kia tika tā te pūnaha tuku mātauranga, whakangungu hoki kia ea ai aua hiahia.

He nekehanga whaitake tēnei mai i te pūnaha o nāianei.

Me whakatau ngā whiringa mātauranga, whakangungu o te rohe i runga i ngā hiahia o te hapori ehara i tā te kuratini e taea ai.

Tuatoru, ka whakakotahingia ngā kuratini me ngā whare takiura 16 hei Pūtahi kotahi mai i Paenga-whāwhā o tērā tau. Ka hua ake i a rātou ko tētahi kōtuitui ā-motu puta noa i te motu, ā, mō ngā tau e rua mai i 2020 ka noho hei kamupene turuki o te Pūtahi. Mā reira ka haere tonu ngā whakaakoranga mō ngā tauira, ngā kaiako me ngā kaitukumahi e mahi ana rātou i te taha.

Ko te tari matua ka tū i waho atu i Te Whanganui a Tara, i Tāmakimakaurau rānei. Ko tāna he whakatakoto rautaki, he whakakore i te tāruaruatanga i ngā wāhi pērā i te hoahoa me te whakawhanake whakaakoranga. Ko tāna hoki tiro whānui ki ngā wahi tuku pūtea ai.

Waihoki, ka wahi tukunga whakahaere pūtea ngā upoko o ngā whakahaere ā-rohe hei whakaoti whakatau mō te taha ki ō rātou hapori.

Ka riro mā tētahi poari whakawhiti e ārahi te tukanga panoni. Ka tekau ngā tāngata o runga o tēnei poari, ā, he whānui kē ō rātou pūkenga. Māku anō e pānui ko wai mā aua tāngata i ngā rā kei te tū mai.

Ka whakaritea he tūtohinga mō te Pūtahi i roto i te ture.

Mā te tūtohinga e tuku whakaoati tonu mā te Pūtahi me ā muri ake Kāwanatanga e urupare ki ngā rohe.

Māna hoki e mātua whakarite kia whai wāhi ngā kaimahi me ngā tauira ki ngā mahi whakaoti whakatau, ā, ka whakawhānuitia te tukunga o ngā rohe. Mā te tūtohinga anō e taunaki ka nui ake te tautoko ki ērā rōpū tauira kāore e pai ana ō nāianei ratonga ki a rātou.

Māna anō hoki e mātua whakarite kia ngāwari ake mā ngā tauira te taka haere i waenga i ngā wāhi tuku akoranga, ngā akomanga me ngā wāhi mahi.

Ka whakaritea he māngai mō ngā kaimahi kia noho ki te poari whakawhiti, ā, ka whakatūria tētahi pūnaha tohu māngai mō ngā tauira.

Hei ngā tau e rua, e toru e haere ake nei, ko te neke te mahi tautoko i ngā akoranga wāhi mahi, mai i ngā whakahaere whakangungu ahumahi ki ngā kaituku whakangungu. He mea āta haere tēnei nekehanga, kia mau tonu ai ngā hononga i waenga i ngā kaiwhakangungu me ngā kaitukumahi.

Kia mārama tonu taku kōrero i konei, e hiahia ana mātou ki nui ake te ako ā wāhi-mahi, kia nui ake ngā piatanga, kia kaua e iti ake.

Ko te whakapūmautanga o te pūnaha te huarahi tika kia mātua whakarite kia pai ake te tautoko i te hunga kei te whai i te whakangungu wāhi-mahi me ō rātou kaitukumahi. Kāore e hiahia ana ki te whakakapi i ngā piatanga ki te ako ā-akomanga, e kāo.

Koinā tētahi take kei te whakatū mātou i ngā Centres of Vocational Excellence hei kōkiri auahatanga, hei whakarite hononga pakari i waenga i te rāngai ahumahi, te kura kotahi, ngā kaituku akoranga, ngā whakahaere rangahau me ngā hapori. Taihoa ake ka pānuitia he kōrero mō tēnei.

Ka mātua whai mātou kia whai wāhi mai a ngāi Māori hei hoa matua. E whakatū ana mātou i Te Taumata Aronui, arā, ko tētahi Māori Crown Tertiary Education Group – māna e mahitahi me ngā hinonga mātauranga me ngā Minita hoki mō te mātauranga matua. Ka kapi ā rātou mahi i ngā āhuatanga katoa o te mātauranga matua.

Hei whakapūmau tēnei i tā te Kāwanatanga tautoko i ngā whakahoatanga Māori Karauna. Me te aronui atu ki ngā hiahia o ngā tauira Māori ka tahi, me te mōhio hoki he tino kaitukumahi a ngāi Māori me ā rātou ake whāinga pāpori, ōhanga, ka rua – ko te wāriu o tā te Māori taumata rawa ā-motu he neke atu i te $50 piriona.

Mā te kōwhiringa o te Pūtahi, ngā Regional Skills Leadership Groups me Te Taumata Aronui e whakatata mai te pūnaha mātauranga matua, mātauranga ahumahinga hoki ki a ngāi Māori, e tautoko hoki i a ngāi Māori kia eke i ki ngā taumata o runga ake pērā i te whakatutuki piatanga tūturu.

Ka ngāwari ake, ka tika ake te pūnaha tuku pūtea.

Hei ngā tau e 2 ki te 3 e haere ake nei, ka mahitahi mātou me ngā tāngata katoa e kaingākau ana ki te mātauranga ahumahinga ki te whakawhanake, ki te whakatinana hoki i tētahi pūnaha tuku pūtea hou. Ka hāngai tēnei ki te katoa o ngā kaupapa mātauranga ā-kaituku akoranga me ngā whakangungu ā-wāhi mahi mō ngā tiwhikete me ngā tohu pōkairua me ngā whakangungu ahumahi hoki.

Kia mahi haere tātou i runga i ēnei panoni, ka meatia e te Kāwanatanga kia noho ko te mātauranga ahumahinga me ngā piatanga hei whāinga tōmua.

Kei te mōhio mātou e kaha hiahiatia ana ngā ringarehe me ngā kaimahi whai pūkenga, me te mōhio he pai te utu mō ēnei tū mahi. Engari, kia kaha tonu tātou, ki te kōrero i ngā painga o ēnei tū mahi.

Kua tīmata kē mātou, ā, kia kaha ake te mahi i roto i ngā kura ki te whakatairanga i te mātauranga ahumahinga me tuku hoki whiringa ngāwari ake pērā i ngā whiwhinga moroiti.

Nō te wā whakawhiti kōrero i tēnei tau, ka whiwhi mātou tata ki te 3000 ngā tāpaetanga, ka huitahi mātou me ngā tāngata 5,000 neke atu i tōna 200 kaupapa, huihuinga, wānanga hoki.

I āta whakarongo mātou ki ō koutou kōrero mai.

Kei te whakatūturu mātou ki a koutou kāore e whāwhai te whakarite i tēnei panoni nui. Kua āta whakaaro mātou me pēhea te mahi hei whakaiti i ngā tauwhatinga, kua āta whakarongo hoki mātou ki ngā māharahara o ngā kaitukumahi, ngā kaimahi me ngā tauira hoki.

Mō ngā whakahoutanga pēnei rawa tōna kaitā, tōna matatini me whakatepe tonu te whakamahi kia paneke, kia turuki te haere, ka tika. Ka whai kia mārama tonu te huarahi, kia mārama pū te kōrero i ia wāhi mō ngā kaimahi, ngā tauira i konei, i tāwāhi hoki, te hunga whakatau tikanga o tēnā rohe, o tēnā rohe, te rāngai ahumahi me ngā kaitukumahi. Ka toru, ka whā tau pea hei whakamānu i te kaupapa nei.

Mō ngā tauira kia pērā tonu ngā mahi whakauru mō tēnei tau, mō tērā tau hoki, arā, kia whakauru tonu ki te kaituku mātauranga e hiahia ai, pērā hoki mō ngā whakaakoranga tau-maha. Ka akiaki tonu au i te hunga kei ngā wāhi mahi kia whai tonu i ngā mahi whakangungu, i ngā kaitukumahi hoki kia rēhita tonu i ngā kaimahi.

Nā koutou i kī mai pupuritia ko ngā painga o tēnei pūnaha, engari ngā āhuatanga kua hē, whakatikahia. Nā koutou anō te kī he mea nui whakahirahira te uruparenga ā-rohe me te auahatanga me te whakarite kia rangona ngā reo o ngā kaimahi me ngā tauira.

Āe mārika, kua rongo mātou i tērā kōrero. Ko ngā pānuitanga o tēnei rā me ngā panoni kua mahia e mātou mai i ō mātou whakaaro tuatahi, ko tōna uruparenga tērā.

Koia nei te hīkoi tuatahi kia waihangatia he pūnaha mātauranga aumahinga me te whakangungu i runga i te whakaaro kotahi tonu, wairua mahitahi hoki hei hāpai i te ōhanga me ngā tāngata katoa o Aotearoa.

He nui tonu ngā mahi kia mahia.

Kia whai tātou i te pūnaha pai rawa e hiahia ana mātou ki te mahitahi me ngā kaituku akoranga, ngā whakahaere whakangungu ahumahi, ngā iwi, ngā kaimahi, ngā tauira, ngā kaitukumahi me te rāngai ahumahi.

He mea tino whaitake kia taurite ai ngā mahi whakaoti whakatau. Ko te hiahia kia kaha ake te reo o te mātauranga ahumahinga i ngā tāone nui me ngā ngā rohe huri noa i tēnei whenua me te whakarite kia tau ai te pūnaha kia puta tonu ai rātou ki ngā taumata o te angitu.

Tēnā rawa atu koutou mō koutou i aro mai ki ēnei kōrero āku mō te Whakahoutanga o te Mātauranga Ahumahinga.

Tēnā koutou, tēnā koutou, tēnā koutou katoa.